Prediker 3:16-22 – Die sin van vreugde in jou werk – Bybelskool
Written by Chris van Wyk on Apr 17, 2012 . Posted in Prediker.
Almal het net een asem
Die gedagtes is erg versoberend en laat die Prediker besef dat die mens nie veel beter af is as die diere nie, dieselfde doodslot tref immers vir albei. Almal het net een asem! Trouens, net soseer soos die besef van die ewigheid in mense se harte is, die begeerte en behoefte aan God, is daar ook die besef van verganklikheid, die bewussyn van die afsnypunt van die dood. Dit is dus in die spanningslyn tussen die bewussyn van God en die bewussyn van die dood wat die menslike lewe sy moeisame loop neem.
Die sin van vreugde in jou werk
Die enigste sin word weereens gevind in die eenvoudige genot van waarmee jy daagliks besig is, al is die toekoms 'n ondeurskynende gordyn en al is daar in jou 'n behoefte na dit wat ewig bly. Al kan 'n mens dus nie sien waarheen alles op pad is nie, en wat in die toekoms sal gebeur nie, is vreugde in jou werk 'n seën, 'n manier om sin in die ritme van die lewe te vind, al is dit steeds relatief en nie absoluut nie. Om die waarheid te sê, die eenvoudige genot van arbeid het die manier om jou in kontak met jou diepste self te bring, wat die verwagting na die ewigheid lewend hou – hoewel dié gedagte waarskynlik meer uit my NT-visie kom, dat om God te ken, en te ervaar, reeds die ervaring van die ewigheid prakties in ons lewens indra (Joh 17:3).